กระทรวงพาณิชย์ นำสินค้าอุปโภคบริโภคลดราคากว่า 1,000 รายการ จำหน่ายทั่วประเทศ ช่วยประชาชน
นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ กล่าวภายหลังเป็นประธานเปิดโครงการพาณิชย์…ลดราคา! Grand Sale ทั่วไทย ณ บริเวณลานกีฬาใต้สะพานพระราม 8 กรุงเทพมหานคร ว่า โครงการพาณิชย์ลดราคา! ช่วยประชาชน สามารถช่วยแบ่งเบาภาระค่าครองชีพให้กับพี่น้องประชาชนได้เป็นอย่างมาก โดยในวันนี้ ได้นำสินค้าที่จำเป็นต่อการดำรงชีวิตประจำวันกว่า 1,000 รายการ มาลดสูงสุดถึงร้อยละ 60 สินค้าไฮไลต์ เช่น หมูเนื้อแดง 150 บาท/กก. , น่องไก่ติดสะโพก 50 บาท/กก. , น้ำตาลทราย 18 บาท/กก. , น้ำมันปาล์ม ขวดละ 42 บาท , ไข่ไก่ เบอร์ 2-3 แผงละ 90 บาท , ข้าวหอมมะลิ 5 กิโลกรัม ถุงละ 100 บาท , ข้าวขาว 5% ถุงละ 80 บาท เป็นต้น นอกจากนี้ ยังมีสินค้าเกษตร ที่กระทรวงพาณิชย์ได้ทำสัญญากับผู้รับซื้อ นำมาจำหน่ายในราคาพิเศษ เพื่อเพิ่มช่องทางช่วยให้เกษตรกรมีรายได้มากขึ้น อาทิ หอมใหญ่จากจังหวัดเชียงใหม่ หอมแดงจากศรีสะเกษ กระเทียมจากแม่ฮ่องสอน ส้มสายน้ำผึ้งจากเชียงใหม่ โดยจะจัดงานที่บริเวณลานกีฬาใต้สะพานพระราม 8 เป็นเวลา 3 วัน ตั้งแต่วันนี้ - 12 กุมภาพันธ์นี้สำหรับโครงการพาณิชย์...ลดราคา! ช่วยประชาชน Grand Sale ทั่วไทย ดำเนินการมาแล้วในพื้นที่กรุงเทพมหานคร 4 ครั้ง โดยครั้งต่อไป จะจัดขึ้น ณ ลานเพลินพระโขนง เขตพระโขนง วันที่ 12–14 กุมภาพันธ์นี้ นอกจากนี้ ยังมีรถโมบายกระจายตามจุดต่างๆ อีกวันละ 100 คัน และทั่วประเทศอีก 269 จุด ซึ่งที่ผ่านมา โครงการพาณิชย์! ลดราคา ช่วยประชาชน สามารถช่วยลดค่าครองชีพได้แล้วกว่า 16,500 ล้านบาท